وصل عدد المصابين بفيروس “كورونا” المستجد فالعالم لمليون و63 ألف و933 إصابة، ومن بينهم بلغو أعداد المتوفين 56 ألف و619، فالوقت اللي تشافاو من الفيروس 225 ألف و622 عبر العالم، وهذشي حسب آخر الأرقام اللي كشف عليها موقع “وورلد ميترز”. وغير اليوم الجمعة 3 أبريل، تسجلات 48 ألف و868 إصابة جديدة، وتوفاو 3 آلاف و452 واحد عبر العالم. وكتحتل ميريكان المرتبة الأولى عالميا فعدد الإصابات ب259 ألف و565 إصابة، منهم 14 لألف و688 إصابة جديدة، فالوقت اللي سجلات فيه ميريكان 6 آلاف و594 حالة دالوفاة، منهم 524 وفاة جديدة. كاتجي الطاليان فالمرتبة الثانية عالمية فعدد الإصابات، وهذشي غير من بعد ما فاتها سبانيا بشي سويعات، اليوم الجمعة نيت، بحيت سجلات الطاليان 119 ألف و827 إصابة، منهم 4585 إصابة جديدة، لكنها كاتحتل المرتبة الأولى عالميا على مستوى الوفاة بالفيروس، بحيت سجلات 14 ألف و681، من ضمنهم 766 توفاو غير اليوم. سبانيا مامتفوتاش بزاف مع الطاليان، ومن المرجح تسبقها فعدد الإصابات فالأيام الجاية، أو تتساوى معاها، كتحتل سبانيا المركز الثالث، ب117 ألف و710 إصابة، 5 آلاف و645 ألف إصابات جديدة، وفالعدد الوفيات أيضا كتحتل المركز الثالث، ب10 ألف و935، منهم 587 وفاة جديدة. الشينوا اللي فيها بان الفيروس أول مرة وتفشا فيها، وحتلات لفترة طويلة المقدمة فعدد الإصابات، استطعات تتحكم فالوضع، هي دابا محتلة المرتبة الخامسة من بعد ميريكان والطاليان وسبانيا وألمانيا، ومسجلة فالطوطال 81 ألف و620 إصابة، وثلث آلاف و322 وفاة، لكن الإصابات والوفيات الجديدة ولا قليل بزاف، بحيت اليوم مثلا سجلات غير 31 إصابة جديدة، و4 ديال الوفيات 
مستجدات فيروس “كورونا”.. العالم تجاوز مليون و60 ألف إصابة وسجل 65 ألف وفاة.. وميريكان والطاليان وسبانيا فالمقدمة